Palestinari behatzaile estatusa eman diote Hagako auzitegian | Mundua | Berria
Palestinari behatzaile estatusa eman diote Hagako auzitegian
NZA Nazioarteko Zigor Auzitegiak behatzaile estatusa eman dio ofizialki Palestinari. Ez dute oraindik estatu moduan onartu, eta, beraz, ez du Israel salatzeko gaitasunik. Baina estatu propioa lortzeko bidean garaipen garrantzitsua da. Hori adierazi du Riyad Mansour Palestinak NBE Nazio Batuen Erakundean duen enbaxadoreak. «Aurrerapausoa da palestinarren eskubideak errespetatuak izan daitezen; baita auzitegiko ateak Israelen okupazioaren erantzuleei irekitzeko ere, biktimen arimek atseden har dezaten».
Orain arte, NZAko bileretan «erakunde behatzaile» gisa parte hartu du Palestinak. Estatus berriak eskubide osoko kide bihurtzea erraztu behar lioke.
Hala eta guztiz ere, Tina Intelmann NZAko Estatu Parte Hartzaileen Batzarreko presidenteak Jerusalem Post egunkariari azaldu dioenez, ekintza sinbolikoa da, eta ez du eragingo batzarraren etorkizuneko erabakietan.
Palestina eskubide osoko kide bihurtuko balitz, Hagako auzitegiak ikertu ahal izango lituzke haren lurretan ustez gertaturiko gerra krimenak. Baina Israelek ez du sinatu Erromako Estatutua, eta, beraz, epaitua izateko NBEko Segurtasun Kontseiluaren ebazpena beharko luke.
Israelek gutxietsi egin du Palestina NZAko behatzaile bihurtzea. «Aldaketa tekniko-administratibo bat besterik ez da», azaldu dio Israelgo diplomazialari batek Efe agentziari.
Bestalde, AI Amnesty Internationalek Gazaren aurkako udako erasoari buruzko txosten bat kaleratu du. Erakundearentzat, ez da zalantza izpirik: Israelek gerra krimenak egin zituen, eta ikerketa bat abiatzea beharrezkoa da. 2.200 lagun baino gehiago hil zituzten, zibilak gehienak. Erasoaren azken lau egunetan —50 egun iraun zuen guztira—, solairu askoko eraikinak eraitsi zituen armadak. «Aurkitutako frogek erakusten dute eskala handiko suntsiketa deliberatuki eta arrazoi militarrak kontuan hartu gabe egin zutela».